PRAHA 3. apríla (SITA, Reuters) - Česká spoločnosť Agrofert Holding podala v pondelok už druhú arbitrážnu žalobu na poľskú ropnú spoločnosť PKN Orlen. Agrofert žiada 77 mil. eur ako pokutu za neplnenie dohody o predaji niektorých aktív českej spoločnosti Unipetrol, ktorú kontroluje PKN Orlen. Agrofert už v decembri minulého roka podal podobnú žalobu, v ktorej požadoval od PKN Orlen rovnako 77 mil. eur. "Pretože PKN Orlen naďalej neplní ani svoj ďalší zmluvný záväzok, totiž zabezpečiť, aby Unipetrol ponúkol Agrofertu vybrané podiely vo svojich dcérskych spoločnostiach, vyúčtoval Agrofert spoločnosti PKN Orlen ďalšiu zmluvnú pokutu," vyhlásil Agrofert.
Agrofert spolupracoval s firmou PKN Orlen v tendri na privatizácii Unipetrolu, pričom sa s poľskou firmou dohodol, že mu predá časť majetku Unipetrolu. Po tom, ako PKN Orlen získal 63-percentný podiel v Unipetrole, však nové vedenie poľskej firmy zmluvy vypovedalo. Agrofert mal za akcie Chemopetrolu, Kaučuku a ďalších firiem zo skupiny Unipetrol zaplatiť celkovo 103 mil. eur, PKN však ich hodnotu odhaduje na 350 mil. eur.
Agrofert ešte 24. marca informoval, že vyhral spor s Unipetrolom týkajúci sa platnosti zmlúv, v ktorých sa Unipetrol zaviazal predať Agrofertu podiely vo svojich dcérskych spoločnostiach Agrobohemie a Aliachem. Deza, dcérska spoločnosť Agrofertu, by tak mala získať od Unipetrolu 50 % spoločnosti Agrobohemie a 29-percentný podiel v spoločnosti Aliachem.